“สุรเดช” ไม่เอาความไอ้โม่งทุบเมล์ NGV เร่งซ่อมรถด่วน! เชื่อส่งมอบ 100 คันแรกทันมี.ค.
“สุรเดช” ไม่ใส่ใจเอาความไอ้โม่งทุบเมล์ NGV เร่งซ่อมรถด่วน! เชื่อ CHO ส่งมอบ 100 คันแรกทันมี.ค.นี้แน่นอน
26 ก.พ. 2561

จากกรณีที่ วานนี้ 24 ก.พ.2561 เกิดเหตุรถเมล์ NGV จำนวน 7 คันของบริษัท ช ทวี จำกัด (มหาชน) หรือ CHO ที่พักอยู่ท่าเรือแหลมฉบังถูกทุบทำลาย ทั้งถูกทุบกระจก ทุบไฟท้าย มีร่องรอยงัดประตูและมีรอยเท้าคนเดินในรถ ซึ่งรถเมล์เหล่านี้เป็น 7 ใน 10 คันสุดท้ายที่เตรียมผ่านพิธีการกรมศุลกากร เพื่อนำออกจากท่าเรือแหลมฉบังเป็นรอบที่ 2 ในวันนี้ (26 ก.พ.2561) หลังจากที่ได้นำออกมาแล้ว 40 คัน
โดยเบื้องต้นคาดว่าอาจเป็นฝีมือของผู้ไม่หวังดีที่ไม่ต้องการให้ส่งมอบรถ 100 คันแรกได้ไม่ทันตามกำหนด โดยผู้บริหารของ ช ทวี ยืนยันว่าสามารถซ่อมแซมตัวรถได้ทันกำหนดการส่งมอบ วันที่ 26 มี.ค.นี้ ได้แจ้งความแล้วจากนี้จะเตรียมหามาตรการป้องกันรถที่จีนจะส่งมาถึงอีกเกือบ 400 คันต่อไป
ทั้งนี้ ล่าสุด นายสุรเดช ทวีแสงสกุลไทย กรรมการผู้จัดการใหญ่และประธานเจ้าหน้าที่บริหาร บมจ.ช.ทวี ดอลลาเซียน (CHO) กล่าวว่า บริษัทได้รับทราบ ทางท่าเรือแหลมฉบังจะชดใช้ความเสียหายรถเมล์ NGV จำนวน 2 คัน จากที่รถเมล์ NGV ซึ่งจอดที่ท่าเรือเสียหาย 7 คันจากทั้งหมดที่นำเข้ามา 10 คัน
อย่างไรก็ตาม บริษัทคงไม่ตามหาสาเหตุรถเมล์ NGV ที่เกิดความเสียหายที่ท่าเรือแหลมฉบัง และบริษัทจะเร่งการนำเข้ารถเมล์ NGV ให้ครบ 100 คันเพื่อส่งมอบให้กับ องค์การขนส่งมวลขนกรุงเทพ (ขสมก.) ภายในเดือนมี.ค.นี้
“ความเสียหายเกิดขึ้นจริง ซึ่งทางท่าเรือฯยอมรับผิด 2 คัน เราไม่สนใจจะไปหาสาเหตุ แต่เรื่องใหญ่คือต้องรีบส่งมอบรถให้ ขสมก.” นายสุรเดช กล่าว
 
ด้าน ร.ต.ทรงธรรม จันทประสิทธ์ รองผู้อำนวยการการท่าเรือแห่งประเทศไทย (กทท.) สายวิศวกรรม รักษาการแทนผู้อำนวยการการท่าเรือแห่งประเทศไทย ชี้แจงกรณีรถเมล์ NGV ได้รับความเสียหายในบริเวณท่าเรือแหลมฉบัง (ทลฉ.) ว่า กระบวนการรับมอบ-ส่งมอบรถเมล์ NGV นั้น ได้ตรวจสอบแล้วมีกระบวนการดำเนินการ 3 ขั้นตอน และมีผู้รับผิดชอบแต่ละขั้นตอน
ทั้งนี้ การส่งมอบระหว่างเรือสินค้ากับท่าเทียบเรือ ซี 3 ทลฉ.นั้น ร.ต.ทรงธรรมกล่าวว่า รถเมล์ NGV ได้จอดอยู่บนพื้นโครงเหล็กซึ่งมีขนาดเท่ากับตู้คอนเทนเนอร์ 40 ฟุต โดยไม่มีอุปกรณ์ป้องกันในระหว่างการขนถ่าย จึงมีความเสี่ยงที่จะเกิดความเสียหายจากการกระทบกระแทกกันได้สูง ซึ่งเมื่อเรือสินค้าได้เข้าเทียบที่ท่าเทียบเรือ ซี 3 พบว่า มีรถเมล์ NGV จำนวน 3 คัน มีความชำรุดเสียหายก่อนที่จะมาถึงท่าเทียบเรือ ซี 3 โดยมีกระจกแตก ทะลุ ร้าว และได้มีการจัดทำบันทึกความเสียหาย ซึ่งผู้แทนของเรือสินค้าได้ลงนามรับทราบและรับรองความเสียหายดังกล่าวแล้ว ความเสียหายส่วนนี้ สายการเดินเรือเป็นผู้รับผิดชอบ
ส่วนการรับฝากรถเมล์ NGV ในพื้นที่ท่าเทียบเรือ ซี3 ทลฉ. ได้ตรวจสอบแล้วพบว่าพื้นที่ดังกล่าวเป็นพื้นที่ปิดและมีกล้อง CCTV บันทึกภาพไว้ตลอดเวลา นอกจากนี้ยังมีเจ้าหน้าที่ของท่าเทียบเรือ ซี3 แวะเวียนมาตรวจสอบเป็นประจำ ซึ่งตรวจพบ รถเมล์ NGV มีความชำรุดเสียหายที่บริเวณกระจกอีกจำนวน 2 คัน ความเสียหายส่วนนี้ ท่าเทียบเรือ ซี 3 เป็นผู้รับผิดชอบ
ทั้งนี้ การส่งมอบรถเมล์ NGV ให้กับรถหัวลากที่ลำเลียงออกนอกพื้นที่ท่าเทียบเรือ ซี3 ทลฉ. นั้น ได้มีการตรวจสอบร่วมกันระหว่างท่าเทียบเรือ ซี3 และตัวแทนเจ้าของสินค้าและได้มีบันทึกการตรวจสอบร่วมกันแล้วพบว่ามีรถเมล์ NGV มีความเสียหายที่บริเวณกระจกรถ แต่หลังจากที่รถเมล์ NGV ได้ออกจากท่าเทียบเรือ ซี3 ไปแล้ว มีการตรวจพบโดยผู้ขนส่ง ว่ารถเมล์มีไฟเลี้ยวและไฟท้ายแตกเพิ่มเติมอีก 2 คัน ความเสียหายส่วนนี้ ผู้รับบรรทุกเป็นผู้รับผิดชอบ
ด้าน ร.ต.ต. มนตรี ฤกษ์จำเนียร ผู้อำนวยการท่าเรือแหลมฉบัง ได้เข้าพื้นที่ท่าเทียบเรือ ซี 3 เมื่อวันที่ 25 กุมภาพันธ์ 2561 ตั้งแต่เวลา 10.00 น. และได้มีการประชุมร่วมกับท่าเทียบเรือ ซี 3 พร้อมทั้งเข้าตรวจสอบพื้นที่ร่วมกัน และจัดทำรายงานสรุปเหตุการณ์พร้อมให้ท่าเทียบเรือซี3 รวบรวมเอกสารทั้งหมดที่เกี่ยวข้องเสนอท่าเรือแหลมฉบัง เพื่อดำเนินการเกี่ยวกับความรับผิดชอบในความเสียหายที่เกิดขึ้นต่อไป
 